**Contract de prestări servicii de audit financiar contabil în vederea verificării cheltuielilor efectuate de Agenția Națională de Administrare a Bunurilor Indisponibilizate (ANABI) în perioada aprilie 2017 – septembrie 2019, în cadrul proiectului „Sprijin pentru îndeplinirea obiectivelor Strategiei Naționale Anticorupție prin creșterea gradului de recuperare a produselor infracțiunilor”**

Achizitor ............/....................

Prestator ............/....................

**1. Preambul**

În temeiul prevederilor Legii nr. 98/2016 privind achizițiile publice, se încheie următorul contract de prestări servicii între:

**AGENȚIA NAȚIONALĂ DE ADMINISTRARE A BUNURILOR INDISPONIBILIZATE** (ANABI), cu sediul în București, Bd. Regina Elisabeta nr. 3, sector 3, etajele 3 și 5, cod poștal 030015, telefon: 0372.573.000, fax: 0372.271.435, CIF nr. 36461480, cont bancar: RO30TREZ23A610100201200X deschis la Trezoreria Sector 3, București - reprezentată legal prin Cornel-Virgiliu CĂLINESCU**,** director general, în calitate de ACHIZITOR**,** pe de o parte,

ȘI

**SC.................................**, cu sediul în ........................................................., număr de înmatriculare ..............................., Cod fiscal ........................., cont trezorerie .................................... deschis la Trezoreria ...................... București, reprezentată prin .............................. având funcţia de .........................*,* în calitate de PRESTATOR, pe de altă parte.

**2. Definiții**

**2.1.** În prezentul contract următorii termeni vor fi interpretați astfel:

**a.** contract de prestări servicii – contractul cu titlu oneros, încheiat între unul sau mai mulți operatori economici și una ori mai multe autorități contractante, care are ca obiect execuția de lucrări, furnizarea de produse sau prestarea de servicii;

**b.** achizitor și prestator - părțile contractante, așa cum sunt acestea numite în prezentul contract;

**c.** prețul contractului – prețul plătibil presatorului de către achizitor, în baza contractului, pentru îndeplinirea integrală și corespunzătoare a tuturor obligațiilor asumate prin contract;

**d.** servicii – activități a căror prestare fac obiectul contractului;

**e.** forța majoră și cazul fortuit - conform art. 1351 Cod Civil, dacă legea nu prevede altfel sau părțile nu convin contrariul, răspunderea este înlăturată atunci când prejudiciul este cauzat de forță majoră sau de caz fortuit. Forța majoră este orice eveniment extern, imprevizibil, absolut invincibil și inevitabil. Cazul fortuit este un eveniment care nu poate fi prevăzut și nici împiedicat de către cel care ar fi fost chemat să răspundă dacă evenimentul nu s-ar fi produs. Dacă, potrivit legii, debitorul este exonerat de răspundere contractuală pentru un caz fortuit, el este, de asemenea, exonerat şi în caz de forță majoră. Sunt considerate asemenea evenimente: războaie, revoluții, incendii, inundații sau orice alte catastrofe naturale, restricții apărute ca urmare a unei carantine, embargou, enumerarea nefiind exhaustivă, ci enunțiativa. Nu este considerat forță majoră un eveniment asemenea celor de mai sus care, fără a crea o imposibilitate de executare, face extrem de costisitoare executarea obligațiilor uneia din părți;

**f.** zi – zi calendaristică; an – 365 de zile;

**g.** legea aplicabilă – înseamnă legea română, care include orice lege, ordonanță, ordin, regulament, instrucțiune, normă sau hotărâre valabil emisă de către Parlamentul României, Guvernul României sau orice altă autoritate publică română, care este publicată în Monitorul Oficial al României, dar numai în măsura în care o astfel de lege, ordonanță, ordin, regulament, instrucțiune, normă sau hotărâre (sau oricare din anexele la acestea) sunt disponibile în integralitatea lor publicului din România.

**3. Interpretare**

**3.1**. Toate documentele Contractului, precum şi întreaga corespondenţă purtată în legătură cu Contractul între Titularul de Cont și Bancă vor fi scrise în limba română, iar Contractul va fi redactat şi interpretat în limba română.

**3.2**. Dacă un document al Contractului și/sau corespondența aferentă sunt redactate în altă limbă decât limba română, traducerea acestora în limba română va avea prioritate în orice problemă legată de interpretare. Partea care emite astfel de documente sau corespondenţă, va suporta riscul şi costurile traducerii acestora în limba română.

**3.3.** În prezentul Contract, cu excepția unei prevederi contrare, cuvintele la forma singular vor include forma de plural și viceversa, acolo unde acest lucru este permis de context.

**3.4**. Termenul “zi” sau “zile” sau orice referire la zile reprezintă zile calendaristice dacă nu se specifică în mod diferit.

**3.5**. Contractul constituie întreaga şi singura înțelegere între Părți cu privire la obiectul acestuia şi exclude orice alte comunicări, negocieri sau înțelegeri scrise sau verbale între Părți realizate înaintea încheierii contractului, cu excepția cerințelor prezentate în Caietul de sarcini, Ofertei tehnice si tuturor anexelor prezentului Contract.

**3.6**. Niciun amendament sau altă derogare de la contract nu va avea efect decât dacă este consemnată în scris, datată, se referă expres la Contract şi este semnată de reprezentanții legali ai Părților.

**3.7**. Dacă oricare dintre clauzele Contractului este nulă, anulată, interzisă de lege, inaplicabilă, aceste împrejurări nu vor afecta validitatea şi efectele oricărei alte clauze din Contract, cu excepția cazurilor în care clauza sau partea anulată va conține o obligație esențială pentru validitatea și/sau executarea contractului.

**3.8**. Inacțiunea, întârzierea, toleranța manifestate de una dintre Părți în punerea în aplicare a clauzelor contractului sau acordarea de amânări sau înlesniri către cealaltă parte, nu afectează sau restrâng drepturile acelei părți rezultate din contract, renunțarea la un drept neputând fi prezumată în nicio situație.

**4. Obiectul principal al contractului**

**4.1**. Servicii de audit financiar contabil în vederea verificării cheltuielilor efectuate în perioada aprilie 2017 – septembrie 2019, aferente implementării activităților prevăzute în Outcome/Rezultatul/Obiectivul 1: Activitățile 1 și 2, precum și în Outcome/Rezultatul/Obiectivul 2: Activitatea 2 și 4 în cadrul proiectului „Sprijin pentru îndeplinirea obiectivelor Strategiei Naționale Anticorupție prin creșterea gradului de recuperare a produselor infracțiunilor”, finanțat din fonduri externe nerambursabile, în cadrul Programului de Cooperare Elvețiano-Român pentru reducerea disparităților economice și sociale din cadrul Europei extinse.

**5. Prețul contractului**

**5.1**. Prețul convenit pentru îndeplinirea contractului, plătibil prestatorului de către achizitor, este de **......................lei fără TVA.**, respectiv ..............lei inclusiv TVA, conform ofertei financiare.

**5.2**. Prețul contractului este ferm şi neajustabil, exprimat în lei, pe întreaga perioadă de derulare a prezentului contract.

**5.3**. Contravaloarea serviciilor prestate se va plăti pe baza facturii fiscale emise de prestator şi a procesului verbal de recepție al raportului de audit, în limba română și limba engleză, prin ordin de plată, în contul de trezorerie/bancă al prestatorului, conform Legii nr. 72/2013 pentru combaterea întârzierii în executarea obligațiilor de plata a unor sume de bani rezultând din contracte și clauzelor contractuale stabilite de părți.

**6. Durata contractului**

**6.1** Durata prezentului contract este de la data semnării și până la data de îndeplinirii tuturor obligațiilor contractuale, dar nu mai târziu de 23.09.2019.

**6.2** În cazul în care orice motive de întârziere ce nu se datorează prestatorului sau alte circumstanțe neobișnuite susceptibile de a surveni, altfel decât prin încălcarea contractului de către prestator, îndreptățesc prestatorul de a solicita prelungirea perioadei de prestare a serviciilor sau a oricărei faze a acestora, atunci părțile vor revizui de comun acord perioada de prestare prin semnarea unui act adițional.

**7. Documentele contractului**

Documentele contractului sunt:

1. Caietul de sarcini;
2. Propunerea tehnică și propunerea financiară;
3. Angajamentul de confidențialitate.

***8.* Obligații principale ale prestatorului**

**8.1**. Prestatorul se obligă să îndeplinească toate obligațiile la timp, cu diligenta și cu profesionalismul și promptitudinea cuvenită angajamentului asumat în propunerea tehnică

8.2. Prestatorul se obligă să exprime o opinie conform căreia toate cheltuielile efectuate de către beneficiar și menționate în bugetul proiectului sunt stabilite, sub toate aspectele materiale, în conformitate cu termenii Acordului de Activitate, cu regulile specifice aplicabile proiectului, sunt reale, exacte şi eligibile; în cazul în care acestea sunt identificate, să prezinte cheltuielile neeligibile, precum şi greşelile majore din contabilitate, privind înregistrările şi documentaţia, astfel încât beneficiarul să poată adopta măsurile necesare în vederea corectării şi remedierii acestora, în cazul în care îşi exprimă o opinie cu rezerve sau nu îşi poate exprima o opinie.

8.3. Prestatorul se obligă să verifice dacă informațiile și documentele justificative corespund cu înregistrările din contabilitatea beneficiarului cu privire la cheltuielile cu bunurile şi serviciile achiziţionate în vederea derulării proiectului. Auditorul verifică la sediul beneficiarului toate documentele care nu pot fi transmise în format electronic, necesare în vederea elaborării raportului de audit.

8.4. Prestatorul se obligă să efectueze o verificare analitică a tipurilor de cheltuieli din bugetul proiectului și verifică dacă cheltuielile efectuate de beneficiar, în perioada menționată anterior, corespund cu bugetul în vigoare al proiectului şi dacă toate cheltuielile efectuate au fost prevăzute în bugetul proiectului.

8.6. Prestatorul se obligă să desfășoare o verificare a tuturor categoriilor de cheltuieli prevăzute în bugetul proiectului, cu raportare la tipurile de cheltuieli efectuate, și raportează toate excepţiile care rezultă din aceste verificări şi care îl determină să exprime o opinie cu rezerve sau să nu poată exprima o opinie. În toate cazurile, Prestatorul evaluează impactul financiar estimat al excepţiilor în termeni de cheltuieli neeligibile.

8.7. Prestatorul se obligă să desfășoare o verificare privind eligibilitatea cheltuielilor în raport cu prevederile Acordul de Activitate şi regulile specifice aplicabile proiectelor finanţate în cadrul Programului de Cooperare Elveţiano - Român.

8.8. Prestatorul se obligă să verifice dacă toate cheltuielile efectuate pentru implementarea proiectului în perioada aprilie 2017 – septembrie 2019 au fost înregistrate cu exactitate în contabilitatea beneficiarului, pe bază de documente justificative emise pe numele beneficiarului. Registrele şi contabilitatea beneficiarului trebuie susţinute de probe corespunzătoare şi de documente justificative. Prestatorul verifică dacă cheltuielile pretinse nu au mai fost solicitate anterior de beneficiar (de exemplu, dacă procedurile de stornare au fost corect aplicate).

**8.9.** Prestatorul se obligă să efectueze o analiză profesională pentru a obţine o asigurare rezonabilă ca urmare a verificării documentelor justificative, în special în ceea ce priveşte existenţa şi cuantumul cheltuielilor prevăzute în bugetul proiectului și efectuate în perioada aprilie 2017 – septembrie 2019. Prestatorul verifică natura produselor şi a serviciilor achiziţionate, dacă acestea sunt conforme cu activităţile pentru care a fost acordată finanţarea nerambursabilă, cu prevederile Acordului de Activitate şi ale regulilor specifice aplicabile proiectelor finanţate în cadrul Programului de Cooperare Elveţiano - Român. Prestatorul determină cel mai potrivit tip de dovadă pentru a verifica realitatea cheltuielilor raportate.

**8.10**. Prestatorul se obligă să predea Achizitorului rezultatele serviciilor privind auditul financiar prevăzut la punctul 4.1. atât pe suport de hârtie, cât și în format electronic editabil și PDF, în limba română și în limba engleză, cel mai târziu la finalul perioadei de derulare a contractului.

**8.11**. Prestatorul se obligă să emită factura fiscală după acceptarea raportului de audit și a procesului verbal de recepție a serviciilor semnat de ambele părți prin persoanele desemnate.

**8.12**. Prestatorul se obligă să aducă la cunoștința Achizitorului persoana/persoanele desemnate pentru buna desfășurare a serviciilor, precum și pentru recepția serviciilor.

**9. Obligații principale ale Achizitorului**

**9.1.** Achizitorul va asigura Prestatorului la timp si in mod complet toate facilitățile necesare în conformitate cu prevederile legale în vigoare, precum și toate informațiile și/sau documentele considerate necesare pentru buna implementare a contractului.

**9.2.** Achizitorul se obligă să aducă la cunoștința Prestatorului persoana/persoanele desemnate pentru buna desfășurare a serviciilor, precum și pentru recepția serviciilor.

**9.3**. Achizitorul se obligă să recepționeze serviciile privind auditul financiar al cheltuililor prevăzute la punctul 4.1. în termenul convenit.

**9.4**. Achizitorul se obligă să achite contravaloarea facturii fiscale către Prestator în termen de maxim 30 de zile de la data primirii acesteia în baza procesului verbal de recepție semnat de ambele părți și a raportului de audit.

**10. Sancțiuni pentru neîndeplinirea culpabilă a obligațiilor**

**10.1**. În cazul în care, din vina sa exclusivă, Prestatorul nu reușește să-și execute obligațiile asumate prin contract, atunci Achizitorul are dreptul de a deduce din prețul contractului ca penalități o sumă echivalentă cu o cotă procentuală de 0,02 % pentru fiecare zi de întârziere.

**10.2**. În cazul în care Achizitorul nu onorează facturile la termenul prevăzut la 9.4., se vor percepe penalități în cotă procentuală de 0,02 % pentru fiecare zi de întârziere.

**10.3**. Nerespectarea obligațiilor asumate prin prezentul contract de către una din părți în mod culpabil, dă dreptul părții lezate de a considera contractul de drept rezoluționat și de a pretinde plata de daune-interese.

**10.4**. Părțile și rezervă dreptul de a renunța oricând, printr-o notificare prealabilă scrisă adresată celeilalte părți, fără nicio compensație, cu condiția ca această renunțare să nu prejudicieze sau să afecteze dreptul la acțiune sau deaspăgubire pentru părți. În acest caz, Prestatorul are dreptul de a pretinde numai plata corespunzătoare pentru partea din contract îndeplinită până la data denunțării unilaterale a contractului.

**10.5**. Achizitorul își rezervă dreptul de a denunța unilateral contractul de prestări servicii în cel mult 30 de zile de la apariția unor circumstanțe care nu au putut fi prevăzute la data încheierii contractului și care conduc la modificarea clauzelor contractuale în așa măsură încât îndeplinirea acestuia ar fi contrară interesului public.

**11. Alte obligații ale Prestatorului**

**11.1**. Prestatorul se obligă să supravegheze prestarea serviciilor și să asigure resursele umane și materiale, cerute de și pentru contract, în măsura în care necesitatea asigurării acestora este prevăzută în contract sau se poate deduce în mod rezonabil din contract.

**11.2**. Prestatorul este pe deplin responsabil pentru prestarea serviciilor și este răspunzător atât de siguranța tuturor operațiunilor și metodelor utilizate, cât și de calificarea personalului folosit pe toată durata contractului.

**11.3**. Prestatorul are obligația ca la solicitarea scrisă a Achizitorului să îl informeze asupra stadiului de prestare a serviciului care face obiectul prezentului contract.

**11.4**. Prestatorul are obligația, dacă este cazul, de a răspunde oricăror solicitări de clarificări venite din partea Achizitorului, in masura in care acestea nu exced obiectului contractului si nu afecteaza principiile profesionale ale auditorilor privind independenta si etica.

**12. Recepție și verificări**

**12.1**. Achizitorul are dreptul de a verifica modul de prestare a serviciilor privind auditul pentru a stabili conformitatea lor cu prevederile din propunerea tehnică și din caietul de sarcini.

**12.2**. Verificările vor fi efectuate de către Achizitor prin reprezentanții săi. Achizitorul are obligația de a notifica în scris Prestatorului identitatea persoanelor împuternicite pentru acest scop.

**12.3**. În cazul în care Achizitorul consideră că raportul de audit înaintat de Prestator corespunde cu propunerea tehnică, fără a exista observații sau clarificări, se va întocmi procesul verbal de recepție.

**12.4**. Pe baza procesului-verbal de recepție acceptat de ambele părți, prestatorul va emite factură fiscală.

**13. Modificarea contractului**

**13.1** Părțile contractante au dreptul de a conveni modificarea clauzelor contractului, pe durata acestuia, prin act adițional, în cazul apariției unor circumstanțe care nu au putut fi prevăzute la data încheierii contractului.

**13.2** Partea care are inițiativa modificării și/sau completării Contractului transmite într-un termen rezonabil celeilalte părți, spre analiză, propunerile sale motivate.

**14. Cesiunea**

În prezentul contract de achiziție publică este permisă doar cesiunea creanţelor născute din acest contract, obligaţiile născute rămânând în sarcina părţilor contractante, astfel cum au fost stipulate şi asumate iniţial.

**15. Caracterul confidențial al Contractului**

**15.1.** O parte contractantă nu are dreptul, fără acordul scris al celeilalte părți:

a) de a face cunoscut contractul sau orice prevedere a acestuia unei terțe părți, în afara acelor persoane implicate în îndeplinirea contractului.

b) de a utiliza informațiile și documentele obținute sau la care are acces în perioada de derulare a contractului, în alt scop decât acela de a-și îndeplini obligațiile contractuale.

**15.2**. Dezvăluirea oricărei informații față de persoanele implicate în îndeplinirea contractului se va face confidențial și se va extinde numai asupra acelor informații necesare în vederea îndeplinirii contractului.

**15.3**. În cazul în care nu se va respecta regimul de confidențialitate asupra informațiilor și documentelor, partea culpabilă va achita contravaloarea daunelor materiale provocate, echivalent cu prejudiciul real produs celeilalte părți și dovedit de către partea care invocă.

**15.4.** O parte contractantă va fi exonerată de răspunderea pentru dezvăluirea de informații referitoare la contract dacă:

a) informația era cunoscută părții contractante înainte ca ea să fi fost primită de la cealaltă parte contractantă, sau

b) informația a fost dezvăluită după ce a fost obținut acordul scris al celeilalte părți contractante pentru asemenea dezvăluire;

c) partea contractantă a fost obligată în mod legal să dezvăluie informația, sau se impune în vederea îndeplinirii operațiunilor societății față de autorități, instituții financiare sau terți cu atribuții în derularea contractului.

**15.5**. Documentele de lucru pregătite în legătură cu serviciile Prestatorului sunt proprietatea Prestatorului, constituie informații confidențiale și vor fi păstrate de prestator în conformitate cu propriile politici interne și standarde profesionale.

**15.6** Toate rapoartele, datele, materialele compilate sau produse de catre ANABi si furnizate Prestatorului/Auditorului în vederea prestarii contractului vor ramane proprietatea beneficiarului contractului, respectiv ANABI.

**15.7** Respectarea de către Prestator/Auditor a confidențialității informațiilor și datelor cu caracter comercial colectate prin acest proiect trebuie, de asemenea, asigurată. Prestatorul/Auditorul și fiecare participant la realizarea Raportului de audit vor completa câte un angajament de confidențialitate, documente care vor fi anexate la contract. Orice informație colectată în acest proiect poate fi publicată numai cu acordul scris al beneficiarului/achizitorului.

**16. Conflict de interese**

Prestatorul nu are dreptul de a angaja, persoane fizice sau juridice care au fost implicate în procesul de verificare/evaluare a candidaturilor/ofertelor depuse în cadrul procedurii de achiziție, pe parcursul de cel puțin 12 luni de la încetarea contractului, sub sancțiunea nulității acestuia pentru cauză imorală.

**17. Forța majoră**

**17.1** Forța majoră este constatată de o autoritate competentă.

**17.2** Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

**17.3** Îndeplinirea contractului va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

**17.4** Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor. Partea contractantă care invocă forţa majoră are obligaţia de a notifica celeilalte părţi încetarea cauzei acesteia în maximum 5 zile de la încetare.

**17 .5** Dacă forţa majoră acţionează sau se estimează că va acţiona o perioadă mai mare de 5 zile, fiecare parte va avea dreptul să notifice celeilalte părţi rezoluțiunea de plin drept a prezentului Contract, fără ca vreuna din părți să poată pretindă celeilalte daune-interese.

**19. Încetarea contractului**

**19.1** Prezentul contract încetează:

a) prin expirarea duratei pentru care a fost incheiat;

b) prin acordul scris al Părților;

c) prin rezoluțiune, în caz de neîndeplinire culpabilă, parțială sau totală, ori de îndeplinire necorespunzatoare a obligațiilor esențiale asumate prin prezentul Contract. Partea prejudiciată va notifica în scris celeilalte Părți intenția de rezoluțiune, prin scrisoare recomandată, cu confirmare de primire, acordându-se un termen de 5 (cinci) zile lucrătoare pentru luarea de măsuri reparatorii în vederea continuării prezentului Contract. Dacă Partea în culpă nu remediază abaterea sesizată de către cealaltă Parte, în termenul prevăzut mai sus, Partea prejudiciată va putea considera prezentul Contract rezoluționat de plin drept, fără îndeplinirea altor formalități judiciare sau extrajudiciare. Pe durata acestui termen, Părțile îşi păstrează drepturile şi obligațiile asumate prin Contract.

d) prin denunțare unilaterală, în condițiile prezentului contract.

 **20. Soluţionarea litigiilor**

**20.1** Achizitorul și Prestatorul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între aceștia în cadrul sau în legătură cu îndeplinirea Contractului.

**20.2** Dacă, după 15 zile de la începerea acestor tratative achizitorul și prestatorul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze de către instanţele judecătoreşti competente.

**21. Limba care guvernează Contractul**

Limba care guvernează Contractul este limba română.

**22. Comunicări**

**22.1** Orice comunicare între Părţi, referitoare la îndeplinirea prezentului Contract, trebuie să fie transmisă în scris. Orice document scris trebuie înregistrat, atât în momentul transmiterii, cât şi în momentul primirii.

**22.2** Comunicările între Părţi se pot face şi prin telefon, fax sau e-mail cu condiţia confirmării în scris a primirii comunicării.

**22.3** Notificările verbale nu se iau în considerare de niciuna dintre Părți dacă nu sunt confirmate în scris, prin intermediul uneia dintre modalitățile prevăzute la punctul 22.2 de mai sus.

**22.4** Orice modificare a adresei de corespondență este opozabilă celeilalte Părți numai dacă a fost comunicată celeilalte Părți prin scrisoare recomandată cu confirmare de primire. Înlocuirea persoanelor responsabile cu derularea contractului trebuie comunicată celeilalte părți neîntârziat (în cel mult 3 zile). Prejudiciile cauzate de anunțarea cu întârizere a înlocuirii vor fi suportate de partea răspunzătoare pentru trimiterea cu întârziere a comunicării**.**

**23**. **Legea aplicabilă contractului**

**23.1** Prezentul contract se supune legislației în vigioare la momentul încheierii contractului.

**23.2** Contractul va fi interpretat conform legilor din România.

**24.** **Date personale**

Protecția datelor personale se va face în conformitate cu prevederile Regulamentului General pentru Protecția Datelor cu Caracter Personal.

**25. Dispoziţii finale**

**25.1** In cazul oricărei neconcordante între Contract, Oferta si Caietul de sarcini, vor prevala prevederile Contractului.

|  |  |
| --- | --- |
| **Achizitor,** | **Prestator,** |
| AGENŢIA NAŢIONALĂ DE ADMINISTRARE A BUNURILOR INDISPONIBILIZATE |  |